Document ID: /roh_data/filtered/fineweb-2-filterrobots_roh.jsonl.gz/39092

Glogn 14, p. 112s (Detgas e praulas ord las alps da Mustér)
Guglielm Gadola ha sedau gronda breigia per vegnir sissu con ditg igl „Ave Maria dils signuns“ ei vegnius uraus en nossas alps sursilvanas. Negin leva saver zatgei da quei ed era buca haver udiu a raquintond d’ina tala oraziun. — Cheu hai jeu lu la finfinala tuttina giu la ventira d’intervegnir casualmein l’historia dil davos „Ave Maria dils signuns“ en Russein. Ina femna d’in uclaun da Mustér ha raquintau a mi il sequent pertenend quella caussa: Ell’eri aunc ina buobetta ch’in vegl paster els 80 hagi raquintau ina sera dil davos „Ave Maria dils signuns“. El fuvi da sias uras — entuorn 1830 circa — buob da vaccas en Russein. Gliez onn vevien ei in um vegl per signun. Quel mavi mintga sera vido sin in crest e grevi tras in dartguir in’entira litania rogaziuns tiels sogns. El grevi quei ch’el mo pudevi, sinaquei ch’ei rebatti lunsch entuorn, cartend numnadamein: che aschilunsch sco sia vusch penetreschi, possi negin nauschaspert pli nuscher. Ina sera hagi el griu aschi fetg, ch’il cor seigi schluppaus ed el daus per tiara vi morts — e cun el ei era morts igl Ave Maria dils signuns!